Πληροφορίες: Τάνια Κατσάνη

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 01.02.2018

**Αρ. Πρωτ.:** 153

**ΠΡΟΣ:κ. Γ. Σταθάκη, Υπουργό Περιβάλλοντος & Ενέργειας**

**ΚΟΙΝ: «Πίνακας Αποδεκτών»**

**ΘΕΜΑ: «****Ανοιχτή Επιστολή για άμεση, ορατή και ουσιαστική ένταξη των ατόμων με αναπηρία στο νέο Κοινωνικό Οικιακό Τιμολόγιο»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) -η οποία, όπως άλλωστε γνωρίζετε, αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας, μέλος με δικαίωμα ψήφου στις Επιτροπές Παρακολούθησης του συνόλου των Επιχειρησιακών Προγραμμάτων του ΕΣΠΑ 2014 - 2020 και ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum), του μεγαλύτερου φορέα εκπροσώπησης των ατόμων με αναπηρία και των οικογενειών τους σε ευρωπαϊκό επίπεδο- με το παρόν έγγραφό της, διαμαρτύρεται έντονα για τη μη συμπερίληψη των ατόμων με αναπηρία και των οικογενειών τους στο σημερινό έγγραφο του υπουργείου σας, αναφορικά με το νέο Κοινωνικό Οικιακό Τιμολόγιο.

Η νέα κατάσταση που διαμορφώνεται με το νέο ΚΟΤ παρέχει υποδεέστερη προστασία στα άτομα με αναπηρία ακόμη και από το προηγούμενο, για το οποίο η ΕΣΑμεΑ ζητούσε έτσι κι αλλιώς βελτίωση των κριτηρίων ένταξης των ατόμων με αναπηρία. Στο νέο ΚΟΤ τα άτομα με αναπηρία είναι αόρατα και άφαντα και ουσιαστικά απροστάτευτα. Προφανώς και δεν καλύπτονται οι δικαιούχοι του σημερινού ΚΟΤ από το ΚΕΑ και το κοινωνικό μέρισμα, αφού ειδικά από το μέρισμα ανασφάλιστα άτομα με αναπηρία έμειναν εκτός.

Με δεδομένη τη μείωση των μισθών και των συντάξεων των ατόμων με αναπηρία, σε συνδυασμό με την αύξηση του κόστους που απαιτείται για την κάλυψη των πρόσθετων αναγκών της αναπηρίας, με τη διαχρονική ανεργία, με τα ενεργοβόρα μέσα υποστήριξης που χρησιμοποιούν πολλά άτομα με αναπηρία, μετά από 8 μνημονιακά χρόνια λιτότητας που έχουν αφήσει δυσβάσταχτα βάρη στην πλέον ευπαθή ομάδα του πληθυσμού, η ΕΣΑμεΑ επανέρχεται και ζητά άμεσα μέτρα διακριτής προστασίας:

* Να μη τεθεί εκτός ΚΟΤ κανένα άτομο με αναπηρία ή χρόνια πάθηση,
* Επαναξιολόγηση της παροχής διευκολύνσεων με πρόσθετη προστασία προς τα άτομα με αναπηρία, χρόνιες παθήσεις και τις οικογένειες που φροντίζουν άτομα με αναπηρία.

Προσδοκούμε άμεσα την απάντησή σας στο δίκαιο αίτημά μας.

**Με εκτίμηση**

**Ο Πρόεδρος**

**Ι. Βαρδακαστάνης**

**Ο Γεν. Γραμματέας**

**Ι. Λυμβαίος**

**Πίνακας Αποδεκτών:**

* Γραφείο πρωθυπουργού Αλ. Τσίπρα
* κ. Χρ. Βερναρδάκη, υπουργό Επικρατείας
* κ. Σ. Φάμελλο, αναπληρωτή υπουργό Περιβάλλοντας & Ενέργειας
* κ. Μ. Βερροιόπουλο, γ. γραμματέα Ενέργειας
* κ. Θ. Φωτίου, αναπληρώτρια υπουργό Εργασίας
* ΡΑΕ
* Επιτροπή Κοινωνικών Υποθέσεων Βουλής
* Επιτροπή Παραγωγής και Εμπορίου Βουλής
* Υποεπιτροπή για τα θέματα των ατόμων με αναπηρία Βουλής
* Φορείς - Μέλη Ε.Σ.Α.μεΑ.